Ya'an Shi

Ya'an Shi (ka Yaan Shi) [j'aa-an šõõ] (雅安市 (Ya'an Shi; Yǎ'ān Shì)) on ringkonna õigustega linn (2. järgu haldusüksus) Hiinas Sichuani provintsi lääneosas.

Ya'an Shi'st läänes algab Tiibet. Ya'an Shi piirneb põhjas Ngawa Tiibeti-Tsjangi autonoomse ringkonnaga, läänes Garzê Tiibeti autonoomse ringkonnaga, lõunas ja kagus Liangshani Jii autonoomse ringkonnaga ning idas (põhjast lõunasse) ringkonna õigustega linnade Chengdu Shi, Meishan Shi ja Leshan Shi'ga.

Pindala on 13 354 km².

Loodus
95% maast on mägine või künklik.

Kliima on sademeterikas. 

Ya'an Shi'd peetakse bambuskaru kodukohaks. Pool maailma tuhandest bambuskarust elab Ya'an Shi's. Aastal 1869 avastas Armand David Ya'ani lähedal bambuskaru. Linn on saatnud üle 100 bambuskaru uurimiseks või näitamiseks või välisriikidesse rahusaadikutena (keskvalitsuse vahendusel). Baoxini maakonnas asub Fengtongzhai kaitseala bambuskarudele. Ya'ani lähedal on ka Bifengxia looduspark. 

Ya'an Shi'st on leitud endeemse koiliigi Sphinx centrosinaria ainukesed kaks eksemplari.   

Aastal 1998 tegi Ya'an Shi korralduse lõpetada puude raiumine Jangtse ülemjooksul. Metsafirmad on hakanud puid istutama. Linn on istutanud puid mäenõlvadele ja endisele põllumaale.

Rahvastik
Elanike arv on 2004. aasta lõpu andmetel 1,54 miljonit. 2000. aasta rahvaloenduse andmetel oli elanike arv 1 522 845.

Ya'an on paljurahvuseline piirkond.  
Haldus
Haldusüksuse keskus on Ya'an.

Linnapea Huang Yanrong on üks väheseid naislinnapäid Hiinas (2001. aasta seisuga).

Ya'an Shi kui ringkonna õigustega linn moodustati 2000. Ta jaguneb üheks linnarajooniks ja 7 maakonnaks: 
Yuchengi linnarajoon (雨城区), 1060 km², 340 000 elanikku, ringkonna õigustega linna keskus, kuhu kuulub Ya'an
Mingshani maakond (名山县), 614 km², 260 000 elanikku, keskus Mengyangi suurvald (蒙阳镇)
Yingjingi maakond (荥经县), 1781 km², 140 000 elanikku, keskus Yandao suurvald (严道镇)
Hanyuani maakond (汉源县), 2349 km², 350 000 elanikku, keskus Shirongi vald (市荣乡)
Shimiani maakond (石棉县), 2678 km², 120 000 elanikku, keskus Mianchengi kvartal (棉城街道)
Tianquani maakond (天全县), 2394 km², 150 000 elanikku, keskus Chengxiangi suurvald (城厢镇);
Lushani maakond (芦山县), 1364 km², 120 000 elanikku, keskus Luyangi suurvald (芦阳镇)
Baoxingi maakond (宝兴县), 3114 km², 60 000 elanikku, keskus Mupingi suurvald (穆坪镇)

Tähised
Telefonikood on 0835, sihtnumber 625000.

Liiklus
Linn oli kõrgmägede ja kärestikuliste jõgede tõttu üsna ligipääsmatu, kuni 1999 avati linna Chengduga ühendav maantee.  

Ya'ani kaudu kulgeb maantee Tiibeti kiltmaale. 

Majandus
Teekasvatus
Ya'an on Lääne-Sichuani teekasvatuskeskus. Yaani peetakse teekultuuri hälliks. Mendingi mäel (Mengdingshan) hakati maailmas esimesena teepõõsast kunstlikult kasvatama. Aastal 53 eKr Lääne-Hani dünastia ajal istutas "tee isa" Wu Lizhen Mengdingi mäe nõlvale seitse teepõõsast. Hiljem hakkas Hiinas toodetud tee mööda Siiditee põhja- ja lõunaharu levima teistesse maadesse.

Kord kahe aasta tagant peetakse Ya'anis rahvusvahelist teekultuurisümpoosiumi.
Tööstus
Ya'anis on Hiina keskne tehas, kus uuritakse ja valmistatakse lennukikütuse mõõte- ja süütesüsteeme.  

Areneb kõrgtehnoloogiline tööstus. 

Valmistatakse asbesti ja põllumajandusseadmeid, remonditakse autosid.   
Energeetika
Linnas on ka hüdroelektrijaam.
Mäendus
Ya'anis on Hiina suurim vilguleiukoht. 

Haridus
Linnas asub Sichuani Põllumajandusülikool.

Vaatamisväärsused  
Ya'anis väidetakse olevat kolm imet:
Ya'ani vihm, mis sajab kaks kolmandikku aastast (Yaani nimetatakse ka Vihmalinnaks; kasutusel on väljend, et vihma sajab seal "400 päeva aastas")
Ya'ani kala, mis maitseb väga hästi
Ya'ani naised, kes on tuntud ilusa naha poolest

Mengdingi mägi (Mendingshan) on üks ilusamaid kohti Sichuanis. 2004. aasta seisuga on plaanis lammutada kõik mäenõlvale ehitatud hotellid ning rajada mäe jalamile "teelinnake". 

Ya'anis on Ya'ani loomaaed, kus valged lõvid on saanud järglasi.    

Vaata ka
Ya'ani tee

Kategooria:Hiina linnad
Kategooria:Sichuan